Thomas Helveg

Thomas Helveg (født 24. juni 1971 i Odense) er en tidligere dansk fodboldspiller, der fik en karriere på over tyve år med tretten år i en række udenlandske klubber samt en landsholdskarriere med 108 A-landskampe. Han blev desuden kåret som årets Fodboldspiller i Danmark i 1994. 

I sin tid i Italien, der varede 10 år og strakte sig over klubberne Udinese, AC Milan og Inter, var han respekteret som en værdifuld arbejdsmand, der betød meget for sine respektive holds mentalitet. Denne kompetence resulterede i, at landstræner Morten Olsen valgte ham til landsholdsanfører efter Rene Henriksens og Ebbe Sands landsholdsexit efter EM-slutrunden i 2004.

Helvegs evne til at dække forskellige pladser på banen var med til at gøre ham til fast mand i landsholdstrupperne gennem mere end tolv år og under tre forskellige cheftrænere. Han har således spillet både højre back (hvor han oftest har været benyttet), på højre midtbane, den centrale midtbane og i midterforsvaret. Helveg har desuden med femten gule kort rekorden som den danske landsholdspiller, der har fået flest advarsler i landskampe.

31. maj 2006 spillede han sin landskamp nr. 100 mod Frankrig i Lens. Det blev til i alt 108 landskampe med to scoringer. Dermed er han den spiller, der har opnået fjerdeflest landskampe efter Dennis Rommedahl, Jon Dahl Tomasson og Peter Schmeichel.

Thomas Helveg tiltrådte som bestyrelsesmedlem i FC Roskilde i august 2015.  

Siden maj 2020 har Thomas Helveg været tilknyttet Danmarks U19 herre landshold som assistenttræner.

Karriere

Odense Boldklub 
Thomas Helveg indledte sin seniorkarriere i OB, hvor han var med til at vinde det danske mesterskab i 1989. Det var hans første sæson i OB’s seniortrup, og det blev til et enkelt mål i to kampe. Han skiftede til italienske Udinese i 1994. Der skulle gå over 10 år før Helveg igen optrådte i den stribede OB-trøje. Det skete i januar 2007, da Thomas Helveg blev præsenteret sammen med spillerne Srdjan Radonjic og Jonas Troest. Thomas Helveg fik tildelt trøje nummer 6. Den rutinerede forsvarsspiller var i en lang periode efter sin ankomst til det fynske plaget af skader, derfor nåede han også kun at spille tre kampe i forårsssæsonen 06/07.
I den nye sæson er det dog blevet til væsentlig mere spilletid for odenseanerne, som har haft stor gavn af hans vanlige rutinerede optrædener. Pga. høj stabilitet vandt Thomas Helveg også sin plads i den danske landholdstrup tilbage, hvor han bl.a. spillede vigtige kvalifikationskampe mod Spanien og Sverige.

Den 28. februar 2008 meddelte han, at han stoppede som landsholdsspiller.

Den 4. december 2010 stoppede Helveg også klubkarrieren på topplan med en kamp for OB mod AaB som OB vandt hele 6-0. Hans karriere omfattede bl.a. deltagelse i fem landsholdsslutrunder, en Champions League titel med AC Milan samt 230 kampe for OB og 4 mål.

I foråret 2011 blev Helveg assistenttræner i OB. Da Henrik Clausen stoppede som træner i OB, blev Helveg ny træner.
Da Troels Bech den 19. juni ankom til Odense som ny træner, blev Helveg igen rykket ned som assistenttræner hvilken var en position han besad indtil juni 2013 hvor han efter eget ønske stoppede i OB.

Referencer

Eksterne henvisninger
 

Fodboldspillere fra Danmark
Årets Fodboldspiller i Danmark
Fodboldspillere fra Odense Boldklub
Fodboldspillere fra Borussia Mönchengladbach
Fodboldspillere fra Norwich City F.C.
Fodboldspillere fra AC Milan
Fodboldspillere fra FC Internazionale Milano
Fodboldspillere fra Udinese Calcio
Personer fra Odense
Fodboldlandsholdsspillere fra Danmark
Fodboldtrænere fra Danmark
Deltagere for Danmark ved sommer-OL 1992
Deltagere ved det europæiske mesterskab i fodbold 1996
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004